
Johdanto. 

A taikka viime aikoina onkin paljon puhuttu hypno- 
* tismistä, ei kuitenkaan siihen tutustumaton tiedä, 
mitä sillä oikeastaan ymmärretään. Jospa ei aina 
luullakaan sen olevan salaista loihtutaitoa, jota aino¬ 
astaan sivistyneet pahantekijät harjoittavat, saadak¬ 
seen varmalla tavalla ja rikoksensa ilmitulematta itsel¬ 
leen jonkinlaisia etuja, niin ajatellaan kuitenkin ta¬ 
vallisesti sen olevan vain pyörtymistä ja oudostellaan 
sellaista ihmisten tyhmyyttä, kun uskovat niin yksin¬ 
kertaista ja törkeää petosta. 

Tietoa hypnotismistä on sentähden hyvin vähäi¬ 
sellä osalla yleisöä, vaikk’ei hypnotismi ensinkään 
ole mitään pyörtymistä, vaan on tulemaisillaan aivan 
ominaiseksi tieteen esineeksi, avaten itselleen voimak¬ 
kaasti uraa lääketieteen kaikkiin haaroihin. Luomme 
tässä pikipäisen yleissilmäyksen sen merkitykseen, 
ilmauksiin ja sen niinsanottuihin »ihmeisiin»; mutta 
lausumme jo edeltäkäsin sen vakuutuksen, et’eivät 

ne ensinkään ole mitään »yliluonnollisia» asioita, 
vaan ainoastaan yleisesti tunnetuiden ja jokapäiväis¬ 
ten ilmausten harvinaista ja voimakasta esiintymistä, 
vaikk’ei vielä ollakaan selvillä niistä luontaiselollisista 
muutoksista, jotka tapahtuvat hypnotiseeratun ruu¬ 
miissa ja panevat hänet hypnoottiseen tilaan. 



I. Luulottelu (suggestiooni). 

Hypnotismi perustautuu niinsanottuun »suggestioo- 
niin». Meidän on siis ensiksi tarkastettava, mitä 
suggestiooni on. 

Suggestiooni-sanalla ei ole mitään tarkkaa vasti¬ 
netta suomenkielessä, mutta kuitenkin voi sanoa sen 
olevan jokseenkin samaa kuin »puheella vaikuttami¬ 
nen», »luulottelu». Laajimmassa merkityksessään 
suggestiooni on sellaista vaikutusta, jonka toinen ih¬ 
minen tekee tahdollaan toisen ihmisen tahtoon, kun 
tunkee hänelle ajatuksiaan. Jos tämä määritelmä on 
oikea, niin vaikuttaa todellakin jokainen sana, minkä 
kuulemme tahi luemme, herättävästi eli luulottele- 
vasti (suggereeraavasti) meihin, sillä onhan puheen ja 
kirjoituksen ainoana tarkoituksena yleisesti ajatuk- 
siemme johtaminen johonkin suuntaan. Mutta kun 
oma tahtomme tämän ohessa aina on myöskin siten 
johdettujen ajatuksiemme mukana ja jollakin tavalla 
vastustaa tahi ainakin arvostelee vierasta vaikutusta, 
ennenkuin siihen myönnymme, niin vaikuttaa toisen 
puhuma sana meihin herättävästi, mutta ei suinkaan 
määräävästi. Tällainen suggestiooni pakottaa tosin 
meidän ajatuksiamme kääntymään tarkoitettuun suun- 



6 


LUULOTTELU (SUGGESTIOONI) 


taan, mutta ei voi koskaan, ilman meidän tahtomme 
suostumusta, johtaa niitä toivottuun tarkoitusperään. 

Mutta suggestioonilla tarkoitetaankin tavallisesti 
sellaista vaikutusta, joka tehdään meihin, ilman mei¬ 
dän tahtoamme ja vieläpä aivan vastoin sitä. Tämä 
suggestiooni voi vaikuttaa meihin monella eri tavalla 
ja monissa erilaisissa oloissa. 

Jos huudahdamme jollekin edellämme kävijälle »py¬ 
sähdy!» niin hän joko pysähtyy ehdottomasti tahi 
ainakin ehkäistyy astunnassansa. Jos taas sanomme 
jollekin: »tehän aivan punastutte», niin hän todella¬ 
kin punastuu. Nämä ovat tuokiollisesti vaikuttavia 
suggestiooneja, joista edellinen vaikuttaa ilman puhu¬ 
tellun tahtoa ja jälkimmäinen usein aivan vastoin 
sitä. Samallainen on myöskin toinen, hyvin tavalli¬ 
nen ilmaus, nimittäin se, kun useat, jotka samalla 
kertaa näkevät toisen haukottelevan, rupeavat sa¬ 
massa itsekin ehdottomasti haukottelemaan. Toisen 
haukottelemisen näkeminen on heille suggestioonia, 
joka herättää heissä väsymyksen tuntoa, ja jos se 
tunto heissä on jotakuinkin vakava, niin heidän täy¬ 
tyy haukotella. 

Näitä niin sanotulta »valveellisia suggestiooneja» 
— joiksi niitä nimitämme erotukseksi suggestioo- 
neista, joita annetaan hypnoottisessa unessa olijalle — 
on jokainen voinut tarkata. Eivätkä nämä sugges- 
ioonit koskaan saa ihmisten kesken suurempaa mer¬ 
kitystä, sillä ne tekevät ainoastaan hetkellisen, tila¬ 
päisen vaikutuksen tahtoon eivätkä ulota vaikutus¬ 
tansa seuraavaksi ajaksi. Paljoa tärkeämpiä sitä vas¬ 
toin voivat jo olla sellaiset valveelliset suggestioonit 

jotka tekevät pitempiaikaisen vaikutuksen ihmisiin. 
Tahdomme nyt esimerkeillä valaista suggestioonin 
erityisiä asteita niiden kehittyessä jokseenkin vähä¬ 
pätöisistä aluistaan hypnoottisen tilan vakavimmiksi 
ilmauksiksi. Tästä saamme nähdä, ett’ei hypnotismi 
ole muuta kuin hyvin tavallisten ja jokapäiväisten 
ilmausten esiintymistä vahvistuneina. 

II. Valveellisia suggestiooneja. 

Otamme monista esimerkeistä tähän ensin muuta¬ 
mia, jotka osottavat, kuinka valveellisten suggestioo- 
nien jatkuva vaikutus, joka useimmiten yhdistyy yh¬ 
deksi »mielikuvituksen» kanssa, voi päästä vallitse¬ 
maan ihmiselämää, jonka ulottuvaisuuden piiriä ei 
toistaiseksi tiedetä määrätä, vaan aina arvataan pal¬ 
joa ahtaammaksi, kuin se todella on. 

Otamme aluksi hyvin yksinkertaisen esimerkin. 
Kuuluisa ranskalainen säveltäjä Hector Berlioz (1803 
—1869) sävelsi, kun häntä 1850-luvulla paljon moi¬ 
tittiin musiikkinsa pauhuisuudesta, hyvin yksinkertai¬ 
sen musiikkiteoksen ja ilmoitti sen säveltäjäksi erään 
vanhan musiikin taitajan 17:ltä vuosisadalta. Kun oli 
saatu sitä kuulla, kiiteltiin sitä säveltensä miellyttä¬ 
västä yksinkertaisuudesta ja vaatimattomasta kauneu¬ 
desta sekä selitettiin lyhykäisesti, että uusi aika on 
kokonaan kykenemätön luomaan mitään sellaista. 
Berlioz’ille sitä erittäinkin huomautettiin kunnes 
hän ilmaisi tekemänsä kepposen ja sai asialle paljon 
naurajia. 

Jo tämäkin esimerkki osoittaa, kuinka mahtavasti 
mielikuvitusvoima saattaa meitä usein hallita, kun 
meillä ei ole syytä epäillä mieleemme johdatetun aja- 

tuksen totuutta. Tässäkin tapauksessa olivat useat 
todellakin huomaavinaan aivan erityisiä ominaisuuk¬ 
sia luulotellussa säveltäjässä ainoastaan sen tähden, 
kun olivat siinä vahvassa vakuutuksessa, että niiden 
ominaisuuksien täytyi siinä esiintyä. 

Tästä esimerkistä näemme — ja samaa tulemme 
huomaamaan vielä muistakin —, että sellaisen mieli¬ 
kuvituksen saa aikaan ehdoton, umpimähkäinen luot¬ 
tamus itse asiaan tahi henkilöön. Kuinka erinomai¬ 
sen voimallisesti luottamus henkilöönkin voi vaikut¬ 
taa meihin, se tuli selvästi näkyviin, kun syksyllä 
1890 levisi tieto Koch’in tuberkuliinin parantavasta 
voimasta. Suuri joukko lääkäreitä oli huomaavinaan 
sairaissa, joita koettivat tällä uudella keinolla paran¬ 
taa, aivan toivomiansa ilmauksia, vaikka niitä ei to¬ 
dellisuudessa koskaan esiintynyt. Koch’in paljas us- 
kottavaisuus oli riittävä samaan useita havaitsemaan 
sellaista, jota ei ensinkään ollut havaittavana. 

Se luja ja järkähtämätön luottamus, että jonkin 
asian pitää tapahtua määrätyillä ehdoilla, voi vaikut¬ 
taa ihmiseen sanomattomalla, arvaamattomalla voi¬ 
malla. Se voi panna hänet tekemään ihmeitä, joihin 
hän ei selvästi miettien ja tavallisissa oloissa koskaan 
ryhtyisi. Se voi herättää hänessä sellaista tarmoa, 
tahdonvoimaa ja toimintakykyä, joka on paljoa suu¬ 
rempi kuin mitä hän koskaan ennen on voinut aavis¬ 
taa. Usein se antaa hänelle myöskin sellaista itse¬ 
tietoisuutta, joka voittaa kaikki esteet, ja jota sano¬ 
taan ihastukseksi. Kun vähää ennen kuolleen Kimo- 
nin sotamiehet Kyprossa olivat siinä vahvassa luu¬ 
lossa, että heillä oli johtajanaan mies, joka oli voit- 

tamaton, pani se luulo heidät saamaan voiton Sala- 
minin luona (449 e. Kr.), vaikk’ei heillä ollut ketään 
päällikkönä. Viimeiset ristiretkeläiset olivat viikko¬ 
kausia turhaan ponnistelleet; mutta kun heidän jouk¬ 
koonsa levisi sellainen huhu, että taivaallinen olento 
oli täydessä asevarustuksessa näyttäytynyt Öljymäellä 
ja viittaamalla antanut heille lupauksen voitosta, tuli¬ 
vat he sen johdosta kykeneviksi väkirynnäköllä val¬ 
loittamaan Jerusalemin (heinäk. 15 p. 1099). Vaikka 
Orleansin neitsyen Jeanne d’Arc’in joukot olivat, en¬ 
nen neitsyen rupeamista heidän johtajakseen, monen 
vuoden kuluessa joutuneet tappiolle kaikissa tappe¬ 
luissa, vei heidät (1429) voitosta voittoon se järkähtä¬ 
mätön luottamus, että Jumalan lähettämä pelastajatar 
taisteli nyt heidän puolestansa. Niin ovat myöskin 
armeijat, jotka alakuloisina ja empivinä ovat ryhty¬ 
neet taisteluun ja odottaneet itsellensä tappiota, aina 
tulleetkin lyödyiksi. Näin tapahtui Kodron kuoleman 
jälkeen dorilaisille, siten roomalaisille Cannaessa, si¬ 
ten Hannibalin joukoille Zaamassa, Bruton joukoille 
Filippossa, siten Barbarossan joukoille Legnanossa 
ja Kaarle XII:nen joukoille Poltavassa j. n. e. 

Mutta kummallisemmalta tuntunee kuitenkin se, 
että mielikuvitus voi melkein uskomattomalla tavalla 
vaikuttaa useiden ihmisten ruumiilliseen terveyteen. 
Ei ainoastaan mielialaan, vaan myöskin tauteihin vai¬ 
kuttaa mielikuvitus hyvin ilmeisellä tavalla, vieläpä 
joskus parantaakin niitä. Kun ulostimena antaa jol¬ 
lekin vaikka leipämarjakkeita (leipäpillereitä) tahi 
muuta viatonta ainetta, niin tulee hänelle useimmiten 
sellaisen luulotuksen johdosta vetelä vatsa. Ja jos 

uniaineena antaa jollekin unettomalle vaikka sokeri- 
vettä tai muuta sellaista, niin poistuu häneltä tavalli¬ 
sesti unettomuus. On myöskin yleiseen tunnettua, 
että kasvoihin tullut ruusu ja useanlaiset taudit pois¬ 
tuvat »loihtukeinoilla». Se kaikki riippuu sugges- 
tioonin vaikutuksesta, mutta tämä vaikutus on vallan 
tehotonta, jos sairas ei varmasti luota siihen apukei¬ 
noon, jota hänessä käytetään. 

Ja voipa mielikuvituksen voima sekä niinmuodoin 
suggestiooni parantaa rampaantuneita jäseniäkin. 
Pyhissä paikoissa käynnit, ihmeitä tekevät lähteet, 
pyhäinjäännökset y. m. voivat todellakin saada aikaan 
varsinaisen parantumisen, kuten useat esimerkit ovat 
osottaneet. Samoilla perusteilla ovat myöskin puos- 
karoimiset ja loihtukeinot usein onnistuneet. Mutta 
tällaisia parannuskeinoja voi seurata menestys aino¬ 
astaan silloin, jos sairas on varmassa vakuutuksessa 
siitä, että hän niiden avulla paranee, eivätkä hermot 
hänen rampaantuneissa jäsenissään ole vahingoittu¬ 
neet. Jos ne ovat turmeltuneet, niin ei vahvinkaan 
luottamus saa mitään aikaan eikä tuhansienkaan py¬ 
häinjäännösten ihmeitä tekevä vaikutusvoima voi mi¬ 
tään toimittaa hänen hyväksensä. Hyvin todennä¬ 
köistä on myöskin se, että moni Kristuksen toimit¬ 
tama ihmeparannus tapahtui näillä perusteilla. 

TTT. Suggestiooneja tavallisessa unessa. 

Jo valveilla saamamme suggestiooni johtaa meidät 
selittämättömään, käsittämättömään tilaan, johon hyp¬ 
noottista unta nukkuva on vaipuneena. Siirtyminen 
valveilla ollessa saadusta suggestioonista hypnootti¬ 
sessa tilassa annettuun suggestiooniin on ulkonaisten 
vaikutteiden synnyttämää unennäköä tavallisessa 
unessa, jommoista jokainen on saanut kokea, näke¬ 
mättä siinä mitään yliluonnollista tahi tavatonta. 
Erittäinkin vaikuttavat uniimme hyvin ratkaisevasti 
sellaiset vaikutteet, jotka ovat tuntomme ja kuulomme 
välittämiä. Mutta valitettavasti ei tässä suhteessa kui¬ 
tenkaan voi tehdä sanottavia kokeita, koska ainoas¬ 
taan hyvin harvat unet jäävät jäljelle tietoomme, joka 
asianhaara osottaa suurta yhtäläisyyttä sen kanssa, 
mitä tapahtuu myöskin sikeässä hypnoottisessa unessa. 
Sellaisia kokeita, jotka käyvät päinsä, on sovelias 
tehdä tavattoman jyryn avulla, erittäinkin jos sitä 
kestää pitkään ja makaava heti sen jälkeen herää, 
niin että unet jäävät hänelle muistiin. Sade, joka 
lyö ikkunanruutuihin, myrskyn viuhina, pitkällinen 
jyry ja muu sellainen melu toimittavat hyvin tärkeitä 
osia meidän unissamme, niin että makaava käsittää 
ja selittää ne usein hyvin eriskummallisella tavalla. 

Jos koskettaa makaavaa, saattaa hän tuntea sen tika¬ 
rinpistoksi. Jos ehkäisee hänen hengitystään peittä¬ 
mällä hänen suunsa ja nenänsä vaatteella, voi hän 
useinkin saada sen johdosta painajaisen tunteen. Jos 
vaate on höytyinen tahi karvainen, niin hän Saattaa 
tuntea karvaisen eläimen loikovan hänen päällänsä 
ja vaikeuttavan hänen hengitystään. 

Esitettäköön tässä esimerkin vuoksi vielä eräs toi¬ 
sessa suhteessa omituinen tapahtuma. Kun jouluk. 
24 p. 1800 Pariisissa lähellä Place de 1’Operaa teh¬ 
tiin murhayritys silloista ensimmäistä konsulia Napo¬ 
leon Bonapartea vastaan, sattui tämä juuri nukku¬ 
maan hänen murhaansa varten käytetyn helvetin¬ 
koneen räjähtäessä. Siinä ajanrahdussa, mikä kului 
koneen räjähdyksestä hänen heräämiseensä, näki hän 
unta, että oli armeijansa kanssa juuri menemässä 
Tagliamento-joen yli, itävaltalaisten kanuunain jyris¬ 
tessä, ja sai siten hetkisen kuluessa uudestaan kokea 
saman sotatapahtuman, jonka oli kokenut kolme 
vuotta sitä ennen (maalisk. 18 p. 1797). 

Makaavan uniin voi toinen vaikuttaa vahvasti myös¬ 
kin silloin, kun hän rupeaa puhumaan unessa. Jos 
virkkaa jotakin hänen puheisiinsa, saattaa hän jos¬ 
kus antaa sopivan vastauksen, mutta sekoittaa toisen 
puheen omiin uniinsa. 

IV. Unissa käveleminen. 

Unielämässä esiintyy siis usein ilmauksia, jotka ovat 
läheistä sukua varsinaisille hypnoottisille vaikutuksille. 
Kosketeltakoon tässä vielä lyhykäisesti unissa käve¬ 
lemistä, jossa tilassa olijaan suggestiooni tosin vai¬ 
kuttaa, mutta jossa on muutamissa suhteissa ilmauk¬ 
sia, mitkä ovat melkein samoja merkitykseltään kuin 
muutamat hypnoottisetkin ilmaukset. Kuitenkin poik¬ 
keaa se tila jyrkästi kaikesta-, mitä pidetään luonnol¬ 
lisena ja selitettävänä. 

Niin sanotun »painajaisen» esiintyminen on jo lie¬ 
vin laji unissakävelyä. Kehittyneemmässä, vahvem- 
manlaatuisessa unissakävely-tilassa nousee sairas ylös 
vuoteeltansa — sillä sairauden ilmauksena on unissa- 
kävelemistä pidettävä — pukee useimmiten säälli- 
sesti yllensä, puhuu ääneensä, kävelee sinne tänne, 
koskettelee esineitä ja makaavia, välttelee, jos silmänsä 
ovat auki, tiellensä tahallisesti pantuja esteitä, avaa 
ikkunoita, kävelee rappuja ylös ja alas, kiipeilee häm¬ 
mästyttävän varmasti tikapuilla ja katoilla, kävelee 
hyvin kapeita lautojakin myöten ja palaa vihdoin ta¬ 
kaisin vuoteellensa nukkumaan, eikä hänelle jää vä¬ 
hääkään muistiin, mitä on tapahtunut. Silmät on 
unissakävijällä useimmiten puoliauki tahi ihan seläl- 

lään, niin että näyttää siltä, kuin olisi hänen näkö- 
aistinsakin jonkin salaperäisen vaikutuksen alaisena. 
Tämä ehkä selittää sekä sen, miten unissakävijä ky¬ 
kenee väittelemään esteitä, että myöskin muita omi¬ 
tuisia ilmauksia. Unissakävijä on usein mitä vaaral- 
lisimmassa tilassa, mutta hänelle ei tapahdu mitään 
pahaa, sillä hänellä ei ole tietoa läheisestä vaarasta 
eikä hän osaa empiä ja olla epävarma. Pelko ja 
epävarmuus juuri tekevät monen vaarattomankin olo¬ 
tilan vaaralliseksi meille. Sentähden onkin vaaral¬ 
lista ruveta puhumaan unissakävijälle, kun se käve¬ 
lee katolla tahi on muuten vaarallisessa tilassa. Jos 
unissakävijä yhfäkkiä herää ja tulee tietoonsa vaa¬ 
rasta, niin voi paljas vaaranpelko panna hänet hor¬ 
jahtamaan, jota hän ei unitilassaan olisi koskaan teh¬ 
nyt. Unissakävelijän kaikki toiminnat ovat puhtaasti 
koneellisia. Joskus hän ottaa esiin kirjan, joka saat¬ 
taa olla kirjoitettu hänelle tuntemattomalla kielellä 
— aukasee sen ja käyttäytyy kuin hän sitä lukisi. 
Hän ei siinä keskeydy, jos sammuttaa tulenkin ja 
jättää hänet pimeyteen. 

Tämä viimeksi mainittu asianhaara osottaa siis sel¬ 
västi, että unissakävijä toimii ilman ajatus- ja har¬ 
kintakykyä ja että hänen toimintansa niinmuodoin 
ovat puhtaasti koneellisia, niinsanotuita heijastusliik- 
keitä, joissa muisti tavallisista toiminnoista omituisella 
tavalla häntä johtaa. Unissakävijän uni lienee sitä 
paitsi hyvin sikeätä. Tämä näkyy jo siitäkin, ett’ei 
unissakävijä vastaa kysymyksiin, kuten muut uneksi¬ 
jat usein tekevät, eikä myöskään näy yhtään tunte¬ 
van valon kiihotusta. Se on vain vielä selittämä- 



16 


UNISSA KÄVELEMINEN 


töntä, miten täysikuu voi niin vahvasti, kuten tiede¬ 
tään, vaikuttaa unissakävijään. 

Mutta mistä johtuukaan unissakävelyn salaperäinen, 
kammottava ilmaus! Vaikeaa olisi arvaamalla löytää 
siihen syytä, ja jos tulemme syyn tuntemaan, tuntuu 
se meistä naurettavalta. Unissakävelemistä saavat 
aikaan sisuksissa olevat madot. Niin yksinkertaisesta 
syystä syntyy siis ilmaus, johon luulisi tarvittavan 
yliaistillista selitystä. 




V. Hypnoottisen unen aikaansaaminen. 

Ken soveltuu hypnotiseerattavaksi? Tähän huvit¬ 
tavaan kysymykseen on koetettava ensin vastata. Useat 
luulevat ainoastaan harvoja ihmisiä voitavan hypno- 
tiseerata, mutta se luulo on perin väärä. Päinvastoin 
on melkein joka ihminen siihen taipuva, vaikka kyllä 
toinen enemmän kuin toinen. Kuuluisa ranskalainen 
lääkäri Liebault, joka on perusteellisesti ja laajape¬ 
räisestä tutkinut hypnotismiä ja sen arvoa parannus¬ 
keinona, huomasi 1,011 henkilön joukossa ainoastaan 
27, joita ei ollut voitu, saada hypnotiseeratuksi. Täl¬ 
laisia ei siis ollut kolmea prosenttia. 33 hän sai 
uniseen, jäseniä raukaisevaan tilaan, 200 hereil- 
liseen uneen, 460 sikeään ja 232 hyvin sikeään 
uneen; 31 lievään ja 131 vahvaan unissakävely- 
tilaan, jolla hän ymmärsi muistamattomuutta hyp¬ 
noosin jälkeen. 

Useat hypnoottisten teosten julkaisijat ovat pitkän 
kokemuksen nojalla tulleet siihen mielipiteeseen, ett’ei 
kukaan ihminen voi täydellisesti vastustaa hypnoosia, 
jos vain hänellä on todella hyvä tahto nukkua. JolTei 
mediumilla (sillä, jota koetetaan nukuttaa) ole tätä 
tahtoa, niin hänen hypnotiseeraamisensa on mahdo- 

tonta, mikä tässä olkoon sanottu kaikkien levottomien 
mielten rauhoittamiseksi. Ken välttämättömästi tah¬ 
too pysyä valveilla taikka sallia itsensä nukuttaa siinä 
vakuutuksessa, että hypnotismi on pyörtymystä, häntä 
ei voi hypnotiseerata. Kertomukset matkustajista, 
jotka heidän matkatoverinsa on rautatienvaunussa 
muka katseellaan hypnotiseerannut ja sitten vastus¬ 
tusta kokematta ryöstänyt tyhjiksi, kuuluvat tarujen 
piiriin. 

Useita kummastuttanee se, että todella lujatahtoi¬ 
set henkilöt ovat paljoa helpommat hypnotiseerata 
kuin heikkotahtoiset, kohtutautiset ja heikkohermoiset 
henkilöt, mutta tähän on syynä se, että edelliset voi¬ 
vat paljoa lujemmin kiinnittää tahtoansa makuuaja- 
tukseen kuin jälkimmäiset. Heikkohermoiset ja -tah- 
toiset ihmiset ovat sitä vastoin avoimemmat sug- 
gestiooneille, heti kun hyvästi vaipuvat hypnootti¬ 
seen uneen, ja siksi he ovat myöskin paraita me¬ 
diumeja. 

Hypnoosin voi saada aikaan monella eri tavalla. 
Kaikki väsyttävä ja niinmuodoin kaikki, mikä vai¬ 
kuttaa yksitoikkoisesti, sopii sitä synnyttämään. Pään 
muutamien kohtien pyyheksiminen ja kiiltävään esi¬ 
neeseen katsominen ovat tavallisimpia keinoja. Ne 
tekevät toivotun vaikutuksen jo muutamassa minuu¬ 
tissa, jopa muutamassa sekunnissakin, jos nukutet¬ 
tava on sellainen, jota usein on hypnotiseerattu. 
Myöskin yksitoikkoinen äänteleminen, kuten intialais¬ 
ten tamtam-rummun ääni, voi saada aikaan saman 
tuloksen. Tunnettua on myöskin, kuinka nukuttavaa 
on yksitoikkoisen saarnan tai luennon kuuleminen. 

Intialaiset pylväspyhimykset hypnotiseeraavat itsensä 
hokemalla »om»-tavua. Myöskin ilman huokuminen, 
esim. palkeen puhaltelu, on toisinaan ollut riittävä 
saamaan aikaan hypnoosin; — ja ohimennen sanoen 
tämä on varmin keino myöskin hypnoosin poistami¬ 
seksi. Toisen hypnotiseeraamisen näkeminen on 
usein riittävä tekemään katsojan uniseksi, sillä tässä 
tapauksessa samoin kuin haukotteluakin nähdessä 
valtaa uni- ja väsymys-ajatus näkijän mielen. Hyvin 
luotettava ja usein käytetty tapa on myöskin se, että 
keskeymättä katsotaan hypnotiseeraajaan, jolloin saat¬ 
taa joskus tapahtua, että tämä itsekin vaipuu uneen. 

Jos minuutin ajan katsoo liikkumatta omaan ku¬ 
vaansa peilissä, niin voi helposti tulla vakuutetuksi, 
että ihmisen katse, kun hänen kasvonsa ovat aivan 
liikkumattomina, väsyy jo hetkisen kuluttua. Tähän 
asianhaaraan lienee perustunut myös kreikkalaisten 
satu Medusan päästä, joka hirmuisuudellaan halvasi 
kaikki, jotka sitä silmäilivät. Ja se suuri vaikutus, 
joka eläinten kesyttäjällä on kesyttömiin eläimiin, 
kuin myöskin se tosiseikka, että pienet linnut ikään¬ 
kuin halvautuvat kalisevan käärmeen paljaasta sil¬ 
mäyksestä eivätkä voi paikaltaan liikkua, perustu¬ 
vat siihen, että tuijottava silmä tekee niihin hypno- 
tiseeraavan tahi, toisin sanoen, lumoavan vaiku¬ 
tuksen. 

On monta kertaa huomattu, että semmoisia, jotka 
ovat usein olleet hypnoottisessa tilassa, on paljas 
tieto siitä, mihin aikaan heidät tullaan hypnotisee- 
raamaan, pannut ilman muita apukeinoja vaipumaan 
uneen ilmoitetun ajan tultua. 

Huomattakoon kuitenkin, että hypnoottinen uni voi 
tulla ainoastaan silloin, kun mediumin huomio ei ole 
muulle taholle kääntyneenä. 

Semmoista, joka juuri on ollut ankarassa kiiho¬ 
tuksessa tai on vastenmielisessä tilassa tai haus¬ 
kaan jutteluun kiintyneenä, ei kukaan voi nukuttaa. 



VI. Ilmauksia valveellisen hypnoottisen 
unen aikana. 

Hypnoottisen unen vaikutus voi tosin eri henki¬ 
löissä näyttäytyä hyvin eri tavalla, mutta mediumi 
tulee sen vaikutuksen kautta kuitenkin aina enem¬ 
män tai vähemmän tahdottomaksi välikappaleeksi 
hypnotiseeraajan käsissä. Hieman vastarintaa saa 
hypnotiseeraaja tosin aina kokea mediumin puolelta, 
jos hänen käskynsä ovat tästä vastenmielisiä. Mutta 
uudistettuaan käskynsä monta kertaa painokkaasti, 
pääsee hän kuitenkin usein tarkoituksensa perille. 
Jos vastustus mediumin puolelta on liian suuri, niin 
on seurauksena hänen pakottamisestaan käskyä toi¬ 
mittamaan ainoastaan se, että hän herää hypnootti¬ 
sesta unestansa. 

Useimmat hypnotiseeratut osottautuvat tottelemat¬ 
tomiksi, jos heitä kehoitetaan tekemään sellaista, mikä 
tulisi raskauttamaan heidän omaatuntoansa, niinkuin 
murha, varkaus, haureus j. m. s. Mutta he antavat 
helpommin myöten, jos he sellaisissa tapauksissa tu¬ 
levat olemaan vaikuttamattomia asianosaisia. 

Hypnoottisen unen ensimmäisenä ilmauksena sekä 
myöskin tunnuksena siitä, että hypnotiseerattu on 
siihen vaipunut, on se, että hän on kyvytön ilman 

hypnotiseeraajan lupaa avaamaan silmiänsä. Muuten 
on mediumi tämän unen alussa aivan samallaisessa 
tilassa kuin valveillakin ollessaan. Hän on yhä täy¬ 
dessä tiedossaan, juttelee läsnäolevien kanssa, kuin ei 
mitään olisi tapahtunut, ja tuntee vain hauskuutta 
siitä, ett’ei voi avata silmiänsä. Vaivuttuaan sikeäm- 
pään uneen, tottelee nukkuva muutamia hypnotisee¬ 
raajan käskyjä. Hänen täytyy tämän käskystä kier¬ 
rellä käsiänsä sisätysten eikä hän voi lakata siitä,’ 
ennenkuin saa käskyn. Hypnotiseeraaja saa käske¬ 
mällä aikaan sen, että mediumi voi liikuttaa ainoas¬ 
taan muutamia ruumiinsa osia, esim. käsivarsiansa, 
vaikka ne edeltäkäsin olisi pantu asemaan, jossa nii¬ 
den liikuttaminen on mitä vaikeinta. Mediumin lihak¬ 
set jännittyvät kovasti hypnotiseeraajan käskystä, ja 
määrätty ruumiinosa jäykistyy ja kovettuu puun kal¬ 
taiseksi, niin että sen ennen voisi murtaa poikki, 
kuin se ilman hypnotiseeraajan lupaa taipuisi mihin¬ 
kään päin sille määrätystä asemasta. Mutta hypno¬ 
tiseeraaja voi yhdellä sanallaan lakkauttaa tämän 
jäykkyyden ja saada siten jäykistyneen ruumiinosan 
entiseen notkeuteensa. Mutta tällaisessakin, niinsa- 
notussa kataleptisessa, tilassa ollessaan voi mediumi 
säilyttää tajuntansa. Huomattakoon sitä paitsi se, 
ett’ei jäsenten kangistuminen tuota mediumille mitään 
kipua, erittäinkin jos hypnotiseeraaja suggereeraa 
kivuttomuutta. 

Tätä jäykistystä voi kestää tuntikausia — on nähty 
sen kestävän 17 tuntia. Mutta olkoonpa mediumi 
kuinka pakollisessa ja hankalassa asemassa hyvänsä, 
hän ei herättyään tunne pienintäkään väsymystä tai 

muuta vastenmielistä seurausta. Silloinkin, kun me¬ 
diumin käsivarsi on kuormitettuna painoilla, se voi 
pitää sitä ojennettuna kuinka kauvan hyvänsä. Mutta 
hänen valveilla ollessaan herpoaisi hänen käsivar¬ 
tensa jo muutamassa sekunnissa. Jos mediumi on 
tarpeeksi sikeässä unessa, niin voidaan koko hänen 
ruumiinsa panna sellaiseen kataleptiseen tilaan. Se 
tulee jäykäksi kuin puu, niin että kun sen pään ja 
kantapäiden alle on pantu kannatusta, täysikasvuinen 
henkilö saa käydä sen päälle istumaan, eikä se vä¬ 
hääkään siitä taivu. Sellaista vastustusta ei kukaan 
ihminen, ei edes paras voimistelija ja vahvin atleetti 
kykenisi valveilla ollessaan tekemään. 


4 



VII. Ilmauksia sikeän hypnoottisen unen 
aikana. 

Sikeässä hypnoottisessa unessa olija näyttää useita 
mitä kummallisimpia ilmauksia, verrattain yksinker¬ 
taisista alkaen mitä käsittämättömimpiin. 

Verrattain yksinkertaista on esim. hypnotiseeratun 
jäljittely vietti. »Tämä, samoin kuin taipuvaisuus totte¬ 
lemaan käskyjä, on useilla niin vahva», sanoo Preyer, 
»etfeivät he, vaikka ovat jossakin määrin itsetietoi¬ 
sia, voi sitä viettiä hillitä, vaan sitten jäljestäpäin 
kertovat, että heistä tuntui tarpeelliselta ja mieluiselta 
siihen alistua ja etfeivät he muuten voineet tehdä 
kuin tekivät». Jos hypnotiseeraaja vaatii mediumia 
tekemään kaikki, mitä hänkin tekee, niin tekee me- 
diumi siten kaikkein haitallisimmissakin oloissa. Hä¬ 
nen mukaansa viheltelee mediumi valssia tanssien, 
vaikka 50 kilogramman paino riippuisi käsivarressa. 
Se lausuu jokaisen sanan, minkä hypnotiseeraaja on 
sille puhunut, tämän käyttämillä äänen venähdyksillä, 
mielenilmauksella ja murteella. Se toistelee sellai¬ 
siakin lauseita, jotka hypnotiseeraaja on puhunut 
sille ihan vieraalla kielellä. Se rykäisee keskellä 
lausetta juuri samassa kohdassa, jossa hypnotisee- 
raajakin oli rykäissyt. Mediumi on, lyhyesti sanoen, 

täydellisin fonograafi (puheenkertauskone), mitä voi 
ajatella. 

Ehdotonta kuuliaisuutta, tahdotonta nöyryyttä osot- 
taa hypnotiseerattu myöskin siinä suhteessa, että hän 
aisteillansa tajuaa kaikkea, mitä nostetaan hänelle 
mieleen ja mikä on hänen tajuntakykynsä piirissä, ja 
ett’ei hän käsitä mitään sellaiseksi, mitä se todella on, 
vaan sellaiseksi, joksi hypnotiseeraaja sen sanoo. 
Vettä, jota annetaan hänelle viininä, hän juo viininä 
ja jos hän on viinintuntija, ilmoittaa hän sen merkin 
ja vuosikerrankin. Hän myöskin päihtyy siitä, jos 
juo sitä paljon. Ja samoin käy, jos annetaan hänelle 
kirjoitusmustetta tahi etikkaa, sanoen sitä viiniksi. 
Päinvastoin hän voi nauttia alkoholi-juomia hyvin 
runsaasti, jos niitä annetaan hänelle vetenä, tulematta 
niistä vähääkään päihtyneeksi. Hypnotiseeraajan käs¬ 
kystä hän menettää puhelahjansa ja kuulonsa tahi 
kuulee ainoastaan, mitä hypnotiseeraaja hänelle sa¬ 
noo. Jos antaa hänelle jonkun esineen ja sanoo sitä 
päällystakiksi, koettaa hän panna sitä päällensä; jos 
sanoo sitä luudaksi, alkaa hän sillä lakaista; jos auki 
levitetyksi sateenvarjoksi, niin käyttäytyy hän kuin 
tuntisi satavan päällensä. Jos sanoo hänen olevan 
kukkatarhassa, kumartuu hän ja on poimivinaan kuk¬ 
kia sekä istuutuu sitten ja hääräilee, kuin tekisi kuk¬ 
kaseppelettä tahi -kimppua. Jos hän on seisoallaan 
ja hypnotiseeraaja sanoo hänelle maanjäristyksen ole¬ 
van paraillaan, niin tarttuu hän molemmin käsin 
kiinni johonkin kiinteään esineeseen, voidakseen py¬ 
syä pystyssä. Jos hypnotiseeraaja sitten heti käskee 
hänen istuutua maahan, sanomatta hänelle ensin, että 

pitää irroittaa kätensä, niin hän ei niitä irroita eikä 
niin ollen voi ruveta maahan istumaan. Tämä vii¬ 
meksi mainittu ilmaus on erittäin huomattavaa laatua, 
sillä se osottaa hypnotiseeratun aina tajuavan ja kä¬ 
sittävän vain sitä, mikä on lähinnä, ja voivan ottaa 
vastaan ainoastaan hetkellisiä kiihotuksia. Se osot¬ 
taa, ett’ei hän yleensä tunne silloista tilaansa ja että 
hän itsekseen jätettynä on kokonaan tahdottoman 
olion kaltainen. Hän on vain kone, jota hypnotisee- 
raaja käyttää, ja joka ei ilman tämän apua voi tehdä 
tai tajuta mitään. 

Niitä kummastuttavia muutoksia, joita tapahtuu ih¬ 
misen aistien eli yleensä tajuntakykyjen toiminnassa, 
kun hän on hypnoottisessa unessa, ei vielä ole saatu 
selville. Kun useimpain ihmisten toinen tai toinen 
aisti voi, heidän ollessaan sikeähkössä unessa, hyp- 
notiseeraajan käskystä kadottaa enemmän tai vähem¬ 
män tajuntakykyänsä, niin sama kyky voi toisilla taas 
niin kasvaa ja hienostua, että voittaa harvinaisim- 
matkin ilmaukset tällä alalla, nimittäin semmoisetkin, 
joita joskus esiintyy kohtutautisilla naisilla. Näyttää 
kuitenkin olevan mahdotonta edeltäkäsin päättää, 
mitkä yksilöt sukeutuvat minkinlaisiksi hypnotiseerat- 
tuina. 

Lukuisimmat ja moninaisimmat ovat ne muutokset, 
jotka tapahtuvat tuntoaistissa. Jos hypnotiseeraaja 
sanoo mediumille — erittäinkin jos tämä on katalep- 
tisessa tilassa — ett’ei hän saa tuntea mitään, niin 
voi hänelle tehdä mitä hyvänsä, eikä hän tunne siitä 
mitään tai osota minkäänlaista vastustusta, miten ta¬ 
hansa häntä pideltäisiin. Häntä saa pistellä neuloilla 

mihin kohtaan ruumista hyvänsä tahi tuottaa hänelle 
muulla tavalla kipua, mutta hänen ruumiinsa osat 
eivät siten rääkättäessä vähääkään värähtele tahi 
näytä tuntevan, mitä niille tehdään. Little puhkaisi 
Newyorkissa silmän sarvikalvon eräältä, jonka luul¬ 
tiin vain tekeytyneen hypnotiseeratuksi, mutta hänessä 
ei esiintynyt mitään vastustuksen merkkiä. Hänen 
herättyään tulehtui hänen silmänsä sarvikalvo anka¬ 
rasti. 

Koska tätä tunnottomuutta jatkuu niin kauvan kuin 
tahdotaan, niin ovat useat lääkärit, erittäinkin silmä¬ 
lääkäri Esdaile Kalkuttassa, panneet hypnoosin avulla 
sairaita, joissa on ollut tehtävä suuria kirurgisia leik¬ 
kauksia, tällaisen analgesian (kivistämättömyyden) 
tilaan. Samoin on hampaanottoa suusta ja lapsen- 
synnytystä tehty hypnoosin avulla kivuttomaksi. Var¬ 
maa on myöskin se, että jo keskiaikana useiden pii¬ 
napenkin uhrien hyväksi käytettiin hypnoottista anal- 
gesiakeinoa. 

Niin eriskummaisilta kuin tällaiset ilmaukset näyt¬ 
tävätkin, voimme kuitenkin valveellisiakin ihmisiä saat¬ 
taa tiloihin ja tavata tiloissa, jotka ovat hyvin samaa 
laatua kuin nuo hypnoottisetkin tilat, vaikka vähem¬ 
män kehittyneitä. Jos tiukasti kääntää huomionsa 
johonkin muuhun, niin voi ruumiillisia kipuja saada 
siten joko lievenemään tahi kokonaan la kk aamaa nk in. 
Hampaansärky loppuu usein heti, kun sairas näkee 
hammaslääkärin pihdit tai ainoastaan astuu hänen 
asuntoonsa. Vilkas, henkinen ponnistelu tai a nk ara 
mielenliikutus saa myöskin usein ruumiillisen vaivan 
haihtumaan. 

Tämän hypnoottisessa unessa esiintyvän tunnotto¬ 
muuden (anestesian) vastakohtana on liiallinen, ta¬ 
vaton tuntoisuus (hyperestesia). Myös tähän tilaan 
voi jonkun verran päästä valveillakin, kun itseään 
totuttelee siten, että hartaasti antautuu ajattelemaan 
ja tuntemaan jotakin erityistä rasitusta tai vaivaa 
eikä salli huomionsa kiintyä muihin vaikutuksiin tai 
ilmiöihin. Muistettakoon esimerkiksi sokeain ääret¬ 
tömästi kehittynyt tuntoaisti. On sitäpaitsi varmaa, 
että sairaaseenkin, erittäinkin kohtutautiseen, voi ke¬ 
hittyä hyperestesia, joka hyvin vetää vertoja hypnoot¬ 
tisen unen aikana esiintyvälle. 

Huomattakoon myöskin, että hypnotiseeratuilla, 
jotka ovat yksipuolisesti kataleptisiä, toinen puoli 
ruumista on anestesinen eli tunnoton ja toinen puoli 
hyperestesinen eli tavattoman tuntoinen, jolloin kata- 
lepsi, ilman määrättyä sääntöä, esiintyy väliin tun¬ 
nottomalla, väliin tuntoisella puolella. 

Käsi kädessä varsinaisen tuntoaistin kanssa käy 
myöskin lämpöaisti (kuv. 1 ja 2). Enimmiten poistuu 
tämäkin käskyn mukaan, häviten usein ihan koko¬ 
naan, mutta voi myöskin tarkistua aivan äärimmäi¬ 
syyteen asti, niin että sellainenkin pikku henkäys 
lämmintä ilmaa, jota säännöllisessä tilassa ollessa ei 
voisi tunteakaan, saattaa tehdä hyvin tehoisan ja 
vastenmielisen vaikutuksen. Richer, Pariisista, ker¬ 
too eräästä kohtutautisesta, jolle tuotti ikävää tuntoa 
toisen kädestä huokuva lämpö, vaikka käsi oli 40 
sentimetrin päässä hänen selästänsä. 

Tuntoaistin tapaan muuttuvat myöskin muut aistit, 
ja niiden vaikutuksen voi joko kokonaan poistaa tahi 
erinomaisen tarkaksi vahvistaa. 

Niinpä voi hajuaistin tarkistaa siihen määrään, että 
mediumi kykenee sen avulla erottamaan henkilöitä 
toisistansa, tuntemaan henkilön hänen käsineensä 
hajusta j. n. e. Englantilainen Braid, joka vuoden 



Kuv. 1. Kuv. 2. 

Kylmän- ja lämmöntunnon jakaantuminen samaan kohtaan 
reiden pintaa. 

Kuv. 1 kylmäntunto, kuv. 2 lämmöntunto. Mustat kohdat 
ovat vahvatuntoisia, piiruiset kohdat kohtalaisen 
tuntoisia, pisteiset kohdat heikkotuntoisia 
ja tyhjät kohdat ihan tunnottomia. 

1840 paikoilla ensin alkoi tieteellisesti tutkia hypnoo¬ 
sia, juttelee erään hypnotiseeratun selvästi tunteneen 
tuoksun ruususta, joka oli 15 metrin päässä hänestä. 
Kerran taas pidettiin nimikorttia erään kohtutautisen 

edessä, jonka jälkeen kortti yht’äkkiä revittiin pala¬ 
siksi, ja palaset piilotettiin eri paikkoihin viereisessä 
huoneessa. Pikkunen pala korttia annettiin sairaalle, 
joka ensin haisteli sitä ja sitten töytäsi viereiseen 
huoneeseen sekä yksistään hajuaistinsa johtamana — 
sillä häneltä oli silmätkin varmuuden vuoksi sidottu 
— haki kortin kaikki palaset. Ja kun yksityiset hen¬ 
kilöt olivat myöskin ottaneet haltuunsa saman kor¬ 
tin palasia, niin kääntyi sairas heidän puoleensa eikä 
jättänyt heitä rauhaan, ennenkuin sai heiltä pois kor¬ 
tin palaset. Mutta muilta läsnäolevilta hän ei ensin¬ 
kään ruvennut niitä hakemaan. Kun joku otti hä¬ 
neltä kortin palasen ja poistui sen kanssa huoneesta, 
juoksi hän sen jälkeen ja raivoisena huutaen ja reu¬ 
haten otti siltä sen pois. Tätä hajuaistin tarkkuuden 
sairaloista kiihtymistä ei kuitenkaan kestänyt puolta 
tuntia kauvempaa. Kun tällaiset heräävät unestansa, 
on heiltä hävinnyt kaikki muisti siitä, mitä unissa 
tapahtui. 

Kuuloaisti myöskin saattaa tarkistua aivan ihme¬ 
teltävään määrään. Mediumi saattaa kuulla kuiskeen 
ja aivan vähäpätöisen äänen hyvin loitolta sekä jäl¬ 
jitellä sitä. Mutta sellainen kuulon tarkistuminen ei 
ole mitään harvinaista kohtutautisillakaan. On huo¬ 
mattu niiden kuulevan taskukellon tikityksen vierei¬ 
sestä huoneesta, hiljaisen kävelemisen paksulla ma¬ 
tolla ja sairaan lapsen hengityksen läheisestä ylä¬ 
kerroksesta j. n. e. 

Kuitenkaan ei tähän asti vielä ole huomattu, her- 
kistyykö hypnoosi-tilassa olijan makuaisti. Vaan hy¬ 
vin luultavaa on kuitenkin, että se herkistyy, koska 

sen laita on siten kohtutautisilla, kuten usein on huo¬ 
mattu. 

Näköaisti on vaikeimpia aisteja tutkia, koska har¬ 
voin on tilaisuutta tehdä tyynesti ja varmasti siinä 
havaintoja. Tavallisesti on mediumilla silmät kiinni, 
niin että on mahdotonta tehdä niissä havaintoja tai 
tietää, näkeekö hän niillä. Mutta kun näköaisti pää¬ 
see toimimaan, tapahtuu siinä samanlaatuisia muu¬ 
toksia kuin muissakin aisteissa. Ne hypnotiseeratut, 
jotka ovat kyenneet lukemaan, ovat voineet lukea 
hienopainoista kirjaa puolipimeässäkin. Ohimennen 
huomautettakoon, että kohtutautiset näkevät isohkoja 
esineitä ihan pimeässäkin. — Bergson mainitsee erään 
hypnotiseeratun piirustaneen mikroskoopillisesta lait¬ 
teesta soluja, jotka läpimitaten olivat 0,06 mm, tarvit¬ 
sematta mikroskooppia avukseen. Usein on myöskin 
kirjoitutettu mediumilla sanoja sanelemisen mukaan. 
Kuitenkaan ei tätä heidän kykyänsä ole luettava nä¬ 
köaistin ansioksi, sillä tuntoaisti näkyy pikemmin toi¬ 
mittavan siinä pääosan. Heidän kirjoittamisensa ei 
näet keskeydy, kun vetää paperin pois heidän sil¬ 
miensä edestä. Tässäkin tapauksessa tehdään jäljestä¬ 
päin korjauksia oikeaan kohtaan. 

Hypnoosi vaikuttaa myöskin muistiin mitä suurim¬ 
massa määrässä. Useimmat mediumit kadottavat hyp- 
notiseeraajan käskystä kaiken muistinsa, niin ett’eivät 
muista omaa nimeänsä, ikäänsä tai asuntoansa. Mutta 
jos ne heille tavataan tahi kirjoitetaan, jos näet tai¬ 
tavat kirjoitusta lukea, niin tietävät he ne jälleen. 
Usein taas on heidän muistinsa siitä, mitä elämäs¬ 
sänsä ovat ennen kokeneet tai kuulleet, hämmästyt- 



32 


ILMAUKSIA SIKEÄN HYPNOOTTISEN UNEN AIKANA 


tävän tarkka, ja usein onkin heidän muistinsa ihmeel¬ 
linen suggestioonien noudattamisessa. 

Tämä muistin suuresti vahvistunut voima toimitti 
pääosan esim. niissä kuuluisissa kokeissa, joita Krafft 
Ebing teki muutama vuosi sitten, herättäen niillä suurta 
kummastusta. Hän nostatti mieleen noin 30 vuo¬ 
tiaalle naiselle perätysten, että tämä oli 7, 15 ja 19 
vuoden vanha, ja suggereerattu nainen käyttäytyi 
erhetyttävän tarkasti kunkin tuonikäisen lapsen tai 
tytön tavalla. 

Niissä kokeissa, joita Jolly Berliinissä toisteli, hän 
nostatti mieleen eräälle piammiten tuon edellisen 
ikäiselle naiselle, että tämä oli 70 vuoden vanha, ja 
tämä nainen myöskin muuttui käytökseltään tuon ikäi¬ 
sen eukon tapaiseksi, mutta ei kuitenkaan taitanut 
jäljitellä sen ikäistä niin erhetyttävän tarkasti kuin 
nuoria, joita hänelle samoin suggereerattiin. Mutta 
tämä viimeksi mainittu asianhaara osottaa juuri, 
kuinka suuresti muisti vaikuttaa sellaisiin ilmauksiin. 
Kun on esitettävä olotilaa yksinomaan niiden havain¬ 
tojen perusteella, jotka he nk ilö on tehnyt elämänsä 
kuluessa, niin hän ei voi esittää sitä niin tarkasti 
kuin sellaista olotilaa, jossa hän itse on ollut ja elä¬ 
mää kokenut. Sitä taas tarvinnee tuskin erityisesti 
huomauttaa, että muisti myöskin keinotekoisesti, sug- 
gestioonin kautta, aikaansaaduissa luulohavainnoissa 
toimittaa hyvin silmäänpistävän osan. Mainittakoon 
siitä tässä vain yksi Richerin kertoma esimer kk i. 
Eräälle hypnotiseeratulle suggereerattiin, että hän 
nousi ilmapallossa ylös ilmaan ja saapui kuuhun. 
Ja tämä suggereerattu näki kaiken olevan kuussa, 

niinkuin hän oli ennen lukenut Jules Vernen teok¬ 
sesta, ja silmäili isoa palloa, maapalloa, päänsä päältä 
avaruudessa. Hän näki kuussa kaikellaisia harvinai¬ 
sia olioita j. n. e. 

Mutta merkillisin esimerkki tästä muistikyvyn vah¬ 
vistumisesta on kuitenkin se, että eräs hypnotisee- 
rattu kohtutautinen kerran taisi laulaa aarian »Afrik- 
kalainen»-nimisen näytelmäkappaleen toisesta näy¬ 
töksestä, josta aariasta hän ei valveilla ollessaan muis¬ 
tanut niin mitään. 



VIII. Niinsanottu jälkihypnoosi. 

Emme vieläkään ole päässeet näiden kummallisten 
ilmausten loppuun, sillä emme ole puhuneet kaikkein 
kummallisimmasta, niinsanotusta jälkihypnoosista. 
Tämä on sellaista hypnoosia, joka vaikuttaa kuinka 
pitkän ajan perästä hyvänsä, hypnotiseeratun herät¬ 
tyä hypnoottisesta unestaan. 

Kun antaa hypnotiseeratulle mediumille käskyn 
herättyään tehdä jotakin määrätyllä ajalla, niin sel¬ 
lainen henkilö useimmiten noudattaa sitä käskyä, 
ikäänkuin olisi vielä hypnoottisessa tilassa, vailla 
omaa tahtoa. 

Paitsi sitä, että hän tekee täsmälleen, määrättyyn 
aikaan kaikki, mitä hänet on käsketty tekemään, niin 
hänet voi myös vallata jokin ruumiillinen rasitus, ku¬ 
ten väsymys, tilapäinen huonovointisuus, jäsenten 
kangistus, kuurous, puhumattomuus joko heti hyp¬ 
noosin jälkeen tai myöskin määrättynä päivänä, mää¬ 
rättyjen viikkojen tahi kuukausien kuluttua, aina sen 
käskyn mukaan, jonka hän hypnoottisessa tilassa 
ollessaan sai hypnotiseeraajalta. Mediumin on nähty 
panevan toimeen hypnoottisessa tilassa saamiansa 
suggestiooneja, kun toista vuotta oli jo kulunut hä¬ 
nen joutumisestaan hypnotiseeratuksi, eikä hänellä 

väliajalla ollut mitään tietoa niistä suggestiooneista, 
joka asianhaara lienee ehkä kaikista eriskummaisin. 

Jälkihypnoottisten kokeiden tyhjentymättömistä va¬ 
rastoista esitettäköön tässä muutamia esimerkkejä 
Nancyn lääkärin Bemheimin tekemistä kokeista. 

Ensimmäisen esimerkin kertoo Bernheim seuraa- 
valla tavalla: 

»Minä suggereerasin hoidokkaalleni hänen nukkues¬ 
saan, että hän herättyään on näkevä hra S:n, joka 
oli virkaveljiäni, parta ajeltuna vain toiselta puolelta 
kasvoja ja päässä suunnattoman iso hopeainen nenä. 
Kun hoidokkaani heräsi, loi hän sattumalta silmänsä 
virkaveljeeni ja rupesi ääneensä nauramaan. ‘Lie¬ 
nette varmaan lyönyt vetoa! Onhan partanne ainoas¬ 
taan toiselta puolelta ajeltu! Ja millainen nenä vielä! 
Oletteko nenänne menettänyt?’ kysäisi hän lopuksi. 
Hänellä ei ollut pienintäkään aavistusta siitä, että 
kaikki tämä oli nostatettu hänelle mieleen.» Toiselle 
taidokkaallensa sanoi Bernheim: »Tuossa on kemialli¬ 
nen kirja! Kun heräätte, pitää teidän heti muistaa 
lukea siitä luku kullasta. Etsikää sisällysluettelosta 
se luku, ja sitten lukekaa se. Sen tehtyänne pitää 
teidän sanoa minulle: ‘Jos minulla olisi kultaa, niin 
antaisin sitä teille mielelläni vaivanne palkaksi. Mutta 
valitettavasti ei minulla sitä ole. Kultaa ei saada 
meriväessä eikä rautatienpalveluksessa!’ Näiden aja¬ 
tusten pitää tulla mieleenne sitä lukieassanne.» Vasta 
runsaan puolen tunnin kuluttua mediumi herätettiin. 
Bernheim lähti pois huoneesta ja tultuaan takaisin 
näki hoidokkaansa lukevan määrättyä lukua kullasta. 
Kysymykseen, miksi hän sitä luki, vastasi hoidokas: 

»Se johtui minulle mieleen.» Pysähdyttyään vähän, 
hän jatkoi: »Jos minulla olisi kultaa, niin palkitsisin 
mielelläni teitä; mutta minulla ei sitä ole.» Sitten hän 
jälleen luki hetkisen ja sanoi: »Rautatieyhtiöt eivät 
todellakaan rikastuta virkamiehiänsä.» Jäljestäpäin 
kummasteli hän suuresti, kun sanottiin hänelle, ettei 
hän itsestään ollut saanut niitä ajatuksia, vaan ne oli 
nostatettu hänelle mieleen. 

Seuraava esimerkki hypnoosin vaikutuksesta, pit¬ 
kähkön ajan perästä, on hyvinkin kuvaava. »Elo¬ 
kuussa 1883», kertoo Bernheim, »sanoin unissakävi¬ 
jälle, vanhalle kersantti S:lie, kun hän nukkui: ‘Minä 
päivänä lokakuun ensimmäisellä viikolla tulette ter¬ 
veeksi?’ Ja hän vastasi: ‘Keskiviikkona!’ ‘Hyvä’, 
sanoin minä, ‘vaan muistakaa, että menette ensi loka¬ 
kuun ensimmäisenä keskiviikkona tri Liebaulfin luo. 
Hänen luonansa tulette kohtamaan tasavallan presi¬ 
dentin, joka antaa teille mitalin ja eläkkeen!’ ‘Kyllä 
menen’, vastasi hän. Sittemmin en enää puhunut 
hänelle mitään siitä asiasta, ja kun hän heräsi, ei 
hän muistanut mitään. Väliajalla kohtasin häntä 
usean kerran, annoin hänelle muita suggestiooneja, 
mutta en koskaan muistuttanut hänelle edellistä. 
Lokakuun 3 p:nä — niinmuodoin 63 päivää maini¬ 
tun käskyn jälkeen — sain tri Liebaufilta seuraa- 
van kirjeen: ‘Unissakävijä S. saapui tänään luokseni 
k:lo 10 minuuttia vailla II. Kun hän sisään astut¬ 
tuaan meni hra F:n ohitse, tervehti hän tätä ja kään¬ 
tyi sitten vasemmalle, minun kirjastooni. Huomaa¬ 
matta ketään toista, tervehti hän minua kunnioitta- 
vaisesti ja lausui sitten sanan »ylhäisyys». Koska 

hän puhui hyvin hiljaa, niin menin nopeasti hänen 
luoksensa, ja hän ojensi minulle samassa oikean kä¬ 
tensä, sanoen: ‘Kiitän teidän ylhäisyyttänne’. Kysyin 
häneltä sitten, kenen kanssa hän luuli puhuvansa. 
‘Kah, tasavallan presidentin kanssa!’ vastasi hän. 
Tahdon heti mainita, ett’ei luonani ollut ketään ennen 
häntä tulleita. Sitten hän kääntyi jälleen kirjastoon, 
teki kumarruksen jäähyväisiksi ja meni jälleen hra 
F:n ohitse. Tämän kummallisen käyttäytymisen näki¬ 
jät sanoivat minulle muutaman minuutin kuluttua, 
hänen lähdettyään, että eiköhän se mies ollut miele¬ 
tön. Minä vastasin, ett’ei hän ensinkään ollut miele¬ 
tön, vaan yhtä järkevä kuin tekin ja minä; mutta 
siinä oli muu syy vaikuttamassa.’ Kersantti kertoi 
sittemmin, että lokakuun 3 p:nä k:lo kymmenen ai¬ 
kaan aamulla hänelle oli yhfäkkiä tullut mieleen aja¬ 
tus mennä Liebaulfin luo, ett’ei hän edellisinä päi¬ 
vinä ollut tietänyt siitä mitään ja ett’ei hän muista¬ 
nut mitään siellä käynnistänsä.» 


■ 4 > 



IX. Hypnotismin rikoksellinen väärinkäyttö. 

Lukemattomia muita, hyvin huvittavia ja tieteelli¬ 
sessä suhteessa arvokkaita kokeita voi tehdä ja on 
myöskin tehty. Mutta sen johdosta, mitä edellä on 
sanottu jälkihypnoosista, tahtonee lukija ehkä tehdä 
kysymyksen, eikö hypnotismia voi käyttää rikokselli- 
siin tarkoituksiin. 

Tähän kysymykseen on heti ja empimättä vastat¬ 
tava myöntävästi. 

Kuitenkaan ei tämä asia todella ole niin vaaral¬ 
lista laatua, kuin yhdestä tai toisesta asianhaarasta 
voisi luulla. Eräs Czynski-niminen mies esim. herätti 
vuoden 1894 lopulla paljon puhetta itsestään. Hän 
hypnotiseerasi hyvin rikkaan naisen ja suggereerasi 
sille hypnoositilassa, että tämän pitää antaa hänelle 
kaikellaisia lahjoja ja toimittaa hänelle muita varalli- 
suusetuja. Petos tuli ilmi, ja Czynskin oli kärsittävä 
siitä rangaistus. 

Sellaisia hypnoosin väärinkäyttöjä ei mediumi ky¬ 
kene vähääkään vastustamaan, koska sen ei itsensä 
tarvitse ensinkään ottaa osaa rikokseen. Kun sugge- 
reeraa vain sille, että sen pitää — joko hypnoosin 
aikana tahi jäljestä päin, se on aivan yhdenteke¬ 
vää — kirjoittaa nimensä jonkun kirjoituksen alle, 

niin se ei yhtään vastustele, ja siten voi hypnotisee- 
raaja saada mediumin nimikirjoituksen joko vekseliin 
tai sopimukseen tai muuhun sellaiseen. Samoin on 
hypnotiseeraajan mahdollista sukupuolisesti pidellä 
pahoin mediumia joko hypnoosin aikana tahi sen 
jälkeen, jos vain mediumin ei tarvitse itse ottaa toi¬ 
mintaan osaa, mutta sen sijaan ei häntä itseään ehkä 
saisi tekemään mitään viattomampaakaan, mikä louk- 
kaisi hänen hävyntunnettansa, esim. heittämään vet¬ 
tänsä. 

Muutamia mediumeja voi saada käskemällä varasta¬ 
maan ja murhaamaankin, eivätkä he kykene vastusta¬ 
maan sellaista käskyä. Pilanpäiten neuvotun tasku- 
varkauden j. m. s. toimittaa mediumi usein niin taita¬ 
vasti ja sievästi, että voisi luulla häntä »kokeneeksi 
taskuvarkaaksi.» Budapestissä tehtiin eräässä tilai¬ 
suudessa koe sen selville saamiseksi, voisiko hyp¬ 
noosin avulla panna toisen tekemään murhan. Ko¬ 
keitten tekijä käski hypnotiseeraamansa naisen kuris¬ 
taa nukkuvan lapsensa määrättynä päivänä ja määrä¬ 
tyllä tunnilla, ja nainen valmistautui todellakin mää¬ 
rättynä aikana tekemään tämän murhan, josta hänet 
tietysti estettiin. 

Muutama vuosi sitten tapahtui Hampurissa, että 
eräs poika nousi yhfäkkiä keskellä yötä, otti kirveen 
keittiöstä ja sillä tappoi nukkuvan äitinsä. Koska ei 
ollut eikä voitu löytää mitään todennäköistä aihetta 
tähän tekoon, ja poika oli aina ollut hyvissä väleissä 
äitiinsä, niin ruvettiin arvelemaan hänen ehkä tehneen¬ 
kin, sen hypnoottisen vaikutuksen alaisena. Sanoma¬ 
lehdet eivät sitten ilmoittaneet, mihin johtopäätökseen 

tutkimuksessa tultiin, mutta täysi syy oli ainakin 
edellyttää, että hypnoottiset vaikutteet olivat tämän 
rikoksen alkusyynä. 

Pariisissa koetti nuori lääkäri estää uhkaavat seu¬ 
raukset eräästä rakkaussuhteestaan siten, että pani 
rakastajattarensa hypnoositilaan ja käski hänen 
muutaman päivän kuluttua ampua itsensä revolve¬ 
rilla, mennen itse siksi ajaksi pois kaupungista. 
Tyttö koetti noudattaa käskyä, mutta haavoitti it¬ 
seänsä vain pahasti ja jäi henkiin. Ainoastaan sattu¬ 
man kautta onnistuttiin sitten pääsemään tämän ri¬ 
koksen perille. Haavoittunut tyttö vietiin klinikkaan, 
jonka esimiehenä oli Charcot, Euroopan etevimpiä 
tutkijoita suggestioonin alalla. Saatuaan tietää, että 
tämä tyttö oli jo monta kertaa ennen ollut hypnoosi- 
tilassa, käytti Charcot häntä eräässä tilaisuudessa 
mediumina tehdäkseen kokeita hänen kanssansa. 
Tytön ollessa hypnoositilassa Charcot tiedusti hä¬ 
neltä syytä hänen itsemurhayritykseensä. Tytöltä oli 
valveilla ollessa jo monta kertaa sitä kysytty, mutta 
kun hänen rakastajansa oli suggereerannut hänelle, 
että hänen oli herättyään unhotettava kaikki hyp¬ 
noottisen unensa tapahtumat, niin hän oli aina vas¬ 
tannut tiedustelijoille, ett’ei hän tietänyt, minkä täh¬ 
den oli epätoivoiseen tekoon ryhtynyt. Kun kysy¬ 
tään syytä tekoihin, joita on tehty hypnoosi- tai 
jälkihypnoositilassa, on sellainen vastaus aina hyvin 
tavallinen. Mutta hänen ollessaan nyt jälleen hyp¬ 
noottisessa unessa heräsi hänessä muisto siitä, mitä 
oli tapahtunut, ja hän jutteli Charcofin hämmästyk¬ 
seksi kaikki, mitä rakastaja oli hänelle suggereerannut. 

Tuo nuori lääkäri vedettiin nyt oikeuteen ja tuomit¬ 
tiin 8 vuodeksi kuritushuoneeseen. 

Mutta hypnoosin käyttäminen rikokselliseen tarkoi¬ 
tukseen ei sentään ole niin helppoa, kuin tästä edellä 
kerrotusta voisi luulla, ja kaikissa tapauksissa voi sitä 
aina pitää hyvin ahtaiden rajojen sisällä, jospa ei 
sitäkään ota lukuun, että tietoa hypnotiseerauksesta 
on ainoastaan harvoilla ihmisillä. Rikoksellisen, joka 
tahtoo jollakin tavalla käyttää väärin hypnoosia, on 
ensiksikin tunnettava hyvin tarkoin, millaiset erityi¬ 
set ominaisuudet pääsevät vaikuttamaan juuri hänen 
mediumissaan, kun se vaipuu sikeään uneen. Hänen 
pitää tietää, tuleeko hänen mediuminsa vastustamaan 
hänen käskyjänsä ja kuinka itsepäisesti. Hänen pi¬ 
tää tietää, saako hän mediuminsa aina pysymään val¬ 
lan muistamattomana siitä, mitä hän sille suggeree- 
raa, kun se on hypnoositilassa. Hänen pitää tarkasti 
tietää, onko hänen mediuminsa, jälkihypnoottisia sug- 
gestiooneja toimeen pannessaan, varmasti yhtä luo¬ 
tettava kuin niissäkin, jotka se panee toimeen itse 
unen aikana. Hänen on, lyhyesti sanoen, pitänyt 
kauvan ja perinpohjin tutkia mediumiansa, ennen¬ 
kuin tohtii käyttää hypnoosia rikoksellisiin tarkoituk¬ 
siin. Jos häneltä puuttuu täydellinen varmuus yh- 
dessäkin nyt mainituista suhteista, niin hän ei voi 
varmasti tietää, kykeneekö mediumi omalla tahdol¬ 
laan estämään hänen rikoksellisen yrityksensä ja 
antaako hän sen ilmi. 

Sitäpaitsi osottaa tuo viimeinen edellisistä esimer¬ 
keistä, että kaikissa epäiltävissä tapauksissa riittää 
uudistettu hypnotiseeraus saattamaan selville, onko 

mediumi tehnyt rikoksensa hypnoottisen vaikutuksen 
alaisena vai ei. Kummallisinta ja merkittävintä on 
näet se, että muisto kaikista hypnoottisen unen ta¬ 
pahtumista, joka valveilla oltaessa saattaa olla ihan 
tukahtuneena, herää jälleen hypnoositilassa, mutta 
myöskin vain siinä. 

Kaikkiin näihin asianhaaroihin nähden on siis mah¬ 
dollisuus saada mediumi todella tekemään hänelle 
suggereeratuita rikoksia, ilman että sellainen sugge- 
reeraus tulee ilmi, hyvin vähäinen, jonka tähden ei 
ole syytä pelätä hypnoosin väärinkäytön tulevan 
yleisemmäksi tässä suhteessa. Sitäpaitsi voi jokainen 
itsekin suojella itseään hypnoottisilta väärinkäytöiltä, 
kun ei anna hypnotiseerata itseään kenenkään, johon 
ei tiedä täydellisesti luottaa, jolkei sitä tehtäessä ole 
saapuvilla muita luotettavia henkilöitä. 


4 



X. Onko hypnoosi vahingollista. 

Ne, jotka eivät koskaan ole nähneet hypnotisee- 
rausta eivätkä mitään siitä ymmärrä, sanovat usein — 
ja vähän syystäkin — kaikkea hypnotiseerausta va¬ 
hingolliseksi mediumin terveydelle ja hänen hermo- 
jaan turmelevaksi. Taitamattoman suggestioonin ja 
liian usein uudistetun hypnoosin johdosta voi tosin 
mediumille tulla joitakin hankaluuksia, niinkuin her¬ 
vottomuutta, päänkivistystä, ajottaista helppoa heikko¬ 
hermoisuutta, unettomuutta y. m., mutta kaikki sel¬ 
lainen poistuu itsestään viimeistään 24 tunnin kulut¬ 
tua. Samoin saattaa mediumi, jos hän ei hypnoosi- 
tilaan pantaessa vaipunut sikeähköön uneen, sen jäl¬ 
keen tuntea hetkenaikaista painostusta ja väsymystä. 
Mutta tällaistakaan haitallisuutta ei juuri synny hyp¬ 
noosissa olemisesta, jos hypnotiseeraaja on taitava. 
Ennenkuin hän herättää mediuminsa — hän ei kos¬ 
kaan herätä sitä äkisti, vaan hiljakseen valmistelee 
heräämään — käskee hän sen olla heräämisensä 
jälkeen tuntematta mitään haitallisuutta ja maata ensi 
yön levollisesti. Tässä tapauksessa ei hypnoosi ole 
väh ääkään vah in g o llista. 

Koska mediumi hypnoositilassa ollessaan hengittää 
useimmiten hyvin kiireesti ja raskaasti, niin tulee 

hypnotiseeraajan, ennenkuin nukuttaa hänet, neuvoa 
häntä hengittämään levollisesti ja tasaisesti sekä anta¬ 
maan kaikellaisesta rasituksesta ja kivusta, jos alkaisi 
sitä tuntea, heti tiedon hypnotiseeraajalle. Semmois¬ 
ten, joilla on vikaa sydämessä tai keuhkoissa, ei sovi 
hypnotiseerauttaa itseään, sillä hengitys kiihottuu 
vahvempaan toimintaan hypnoottisen unen aikana. 



XI. Hypnotismin hyöty. 

Meillä on jo edellä ollut tilaisuutta viitata, mitä 
hyötyä hypnoosista voi olla käytännössä. On mai¬ 
nittu sitä usein käytetyn tekemään leikkauksia ja 
lapsensynnytyksiä kivuttomiksi sekä niinsanottua 
jälkihypnoosia muun muassa muutamien sairaloi- 
suuksienkin poistamiseksi pitkäksi aikaa. Hypnotis¬ 
min avulla voi tukahuttaa kaikellaisia kipuja, mutta 
varsinkin kaikkea heikkohermoisuudesta johtuvaa 
päänkivistystä ja hampaansärkyä. Myöskin se on 
hyvänä apuna poistamaan unettomuutta, häiriöitä 
ruoansulatuksessa ja kuukautisissa sekä kaikellaista 
huonovointisuutta ja helponpuoleista rampautumista. 

Ne lääkärit, joita sanotaan tautiopillisiksi suggeree- 
raajiksi, ovatkin hyvällä alulla hypnotismin kehittämi¬ 
sessä erityiseksi tieteeksi lääketieteen alalla ja ovat 
jo antaneet todistuksiakin siitä, että suggestiivinen 
parannustapa ansaitsee monessa tapauksessa päästä 
etusijaan kaikkein muiden parannustapojen rinnalla. 

Esimerkkinä siitä, kuinka siunauksellista hypno- 
tismi todella voi olla, esitettäköön tässä kaksi tapahtu¬ 
maa, jotka tri Starcke Heidelbergissä julkaisi v. 1896. 

Erästä 56 vuoden vanhaa kultaseppää olivat monta 

vuotta vaivanneet suonenvedon puuskaukset, jotka, 
ottaen aina alkunsa kasvojen lihaksista, siirtyivät sit¬ 
ten kaulan, niskan ja vatsan lihaksiin. Ne esiintyi¬ 
vät usein 10:stä 20:neen kertaan päivässä, tuottaen 
hänelle alinomaista unettomuutta ja vahvaa ylen- 
annatus-halua. 

Starcke ryhtyi poistamaan tätä sairaloisuutta hyp¬ 
noottisella suggestioonilla. Hänen annettuaan neljä 
kertaa sopivia suggestiooneja tälle sairaalle alkoivat 
suonenvedon puuskaukset jo lakata, ja muutaman 
viikon kuluttua voi hän jättää hoidokkaansa itsek¬ 
seen »parantuneena.» 

Toisessa tapauksessa oli parannettavana eräs 22- 
vuotias sairaanhoitajatar, jota vaivasi visvainen korva¬ 
tulehdus. Se oli tuottanut hänelle unettomuutta, 
päänkivistystä, kuumetta ja pyörtymistä, sekä joka 
aterian jälkeen ylenannatusta. Vaikka hänen kor¬ 
vassaan oli tehty useita leikkauksia, tuli se vain 
kuukausi kuukaudelta yhä pahemmaksi, ja vihdoin 
koetettiin suggestioonin avulla saada edes alinomaista 
ylenannatusta lakkaamaan, joka esiintyi usein kuusi 
kertaa päivässä, vieden sairaalta vähitellen kaikki 
voimat. Jo toisella hypnotiseeraamisellaan sai Starcke 
aikaan sen, että hypnoosin aikana nautittu maito, jota 
sairas silloin »ei voinut oksentaa ulos», pysyi sisässä 
hänen heräämisensäkin jälkeen, mutta kaiken mai¬ 
don, minkä hän nautti valveilla ollessaan, oksensi 
hän heti ulos. Starcken onnistui kohta poistaa val- 
veellinenkin ylenannatus, ja nyt hän koetti saada 
päänkivistyksen lakkaamaan. Tämäkin yritys lopulta 
onnistui, ja nyt hän uskalsi ruveta pyörrytyspuuskia 

vastustamaan. Tällä tavalla hän sai sairaan jo 16 
päivässä jälleen »olennoksi, joka iloisella mielellä voi 
ryhtyä kovaan työhön». Itse tautiin ei hypnoosi tie¬ 
tysti pystynyt, mutta hengenvaaralliset enteet osaksi 
poistuivat osaksi ehkäistyivät vähäpätöisiksi sugges- 
tioonin avulla. 

Hypnotismin avulla ei tietysti voi vastustaa kaik¬ 
kia tauteja. Keuhkotautia, syöpää ja muita sellaisia 
voi yhtä vähän kuin katkennutta käsivarttakaan pa¬ 
rantaa suggestioonin avulla. Mutta kaikellaiset her¬ 
moston häiriöistä johtuvat kivut ja ikävyydet voi sen 
avulla joko kokonaan poistaa tai jokseenkin tuntu¬ 
vasti tukahuttaa. 

Hypnotismia on käytetty suurella menestyksellä 
vastustamaan myöskin useita turmiollisia tottumuksia 
ja paheita, niinkuin juoppoutta, morfmismia sekä 
muita pienempiä epäkohtia, niinkuin raskasmieli¬ 
syyttä, hajamielisyyttä, vihan puuskumista, saamatto¬ 
muutta j. n. e. Sitten vielä on tapauksissa, joissa 
sairas on tarvinnut mahdollisimman paljon lepoa, 
pantu hänet hypnoottiseen uneen ja pidetty häntä 
siinä viikkoja, jopa kuukausiakin, jolla ajalla on sopi¬ 
villa suggestiooneilla saatu aikaan, että elimistön eri¬ 
tyiset, tarpeelliset toiminnat — varsinkin syöminen 
ja juominen — ovat voineet käydä päinsä sairaan 
nukkuessakin. 

